[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 9.6.2009

COM(2009) 261 окончателен

СЪОБЩЕНИЕ ОТ КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно прилагането на Плана за действие за опростяване и подобряване на Общата политика в областта на рибарството

СЪОБЩЕНИЕ ОТ КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно прилагането на Плана за действие за опростяване и подобряване на Общата политика в областта на рибарството

1. КОНТЕКСТ

През декември 2005 г. Комисията прие Плана за действие за 2006—2008 г. за опростяване и подобряване на Общата политика в областта на рибарството (COM(2005)647)[1]. Този план беше създаден като принос към инициативата на Комисията, целяща опростяване на нормативната среда в полза на гражданите, фирмите и администрациите.

Планът беше проучен и подкрепен от Европейския парламент, Европейския икономически и социален комитет, Консултативният комитет по рибарство и аквакултури, както и от Съвета по рибарство.

Изброените в плана действия бяха редовно допълвани с тези, въвеждани в действащата за годината програма на Комисията за опростяване (SRP), като някои от тях са свързани с рибарството.

Посредством двугодишни доклади за напредъка[2], държавите-членки бяха информирани за действията, предприемани в сектор рибарство по програмата за по-добро регулиране[3]. Инициативата се състоеше от действия, целящи постигането на по-ясни юридически текстове, намаляване на административните разходи, повишаване качеството на новите инициативи и оптимизиране на преноса на данни.

Сега е моментът да се направи оценка на резултатите, постигнати до момента, с цел разглеждане на нови инициативи и отстраняване на евентуални недостатъци. Това също би било идеална възможност да се разгледа направеното на национално равнище по въпроса за опростяването, тъй като по-доброто регулиране е обща цел на Общността и държавите-членки. Тъй като обаче службите на Комисията получиха ограничена обратна информация от държавите-членки, понастоящем не е възможно да бъде докладвано за техните резултати[4].

2. СЪДЪРЖАНИЕ НА ПЛАНА ЗА ДЕЙСТВИЕ

В съответствие с целите, набелязани в Плана за действие , в настоящото проучване ще бъдат разгледани следните области:

- преглед на законодателството на Общността, свързано с рибарството (достиженията на общностното право);

- основните законодателни инициативи, приети до момента;

- намаляването на административни тежести, налагани на рибарите от правилата на Общата политика в областта на рибарството (ОПОР).

2.1. Достиженията на правото на Общността

Комисията даде начало на прегледа на законодателството на Общността, за да определи дали определен брой правни актове не трябва да бъдат премахнати или кодифицирани с цел да се постигне по-ясно законодателство като в същото време бъде намален броят на страниците на действащото законодателство[5].

В глава 04 от Указателя на действащото законодателство на Общността се събират актове, свързани с рибарството. Броят на актовете нарасна значително и от 1 март 2009 г. в Указателя бяха заведени 795 акта.

Такава бройка действащи правни актове в сектор като рибарството, който е с ограничена икономическа тежест и с ограничен брой оператори, изисква обяснение. Три са основните причини, допринасящи за това число.

Първо, съществува проблемът с нуждата от по-точна класификация по налични заглавия на някои актове, които в момента са заведени в различни раздели на глава 04, което увеличава общия брой на актовете.

Второ, обширното законодателство, създавано понастоящем от регионалните риболовни организации (RFO), предполага транспонирането на техните препоръки в общностното законодателство чрез значителен брой специфични правни актове. Очаква се тази необходимост от транспониране в общностното законодателство да намалее веднъж щом повечето от новите правила са вече в сила в ЕС.

Трето, някои актове са остарели т.е. не притежават правно действие, въпреки че формално са все още в сила, и следва да бъдат премахнати от активната част на acquis . Направеното проучване определи като остарели около 60 акта. Бе предложено отменянето на тези актове да стане чрез приемането на правни актове, притежаващи същата форма, като акта, подлежащ на отменяне[6].

Накрая, броят на актовете ще бъде намален, защото някои актове са били кодифицирани[7] или ще бъдат кодифицирани[8], по-специално след приемането на нова система за контрол на рибарството, която ще доведе до изменение на не по-малко от 11 регламента.

Резултатите от тези действия ще направят също така по-лесен достъпа на потребителя до законодателството, свързано с рибарството. Именно такава бе целта, когато бе предвидено включване на съответно законодателство, в сила за дадена морска зона, в Европейския атлас на моретата[9], проект, чиято цел е картографиране на пространствения обхват на Европейската морска политика. С такова пособие заинтересованите страни могат бързо да разбират припокриващите се правни ограничения, когато оперират в различните морски зони на ЕС.

2.2. Основни законодателни инициативи

Основните законодателни инициативи, включени в Плана за действие и в действащата Програма на Комисията за опростяване, се отнасят за следните области:

а) рационално използване на рибните ресурси;

б) събиране на данни за риболовните дейности;

в) наблюдение на риболовните дейности;

г) отпускане на публични помощи.

а) По отношение на мерките, целящи опростяването на правните текстове, свързани с целите за опазване на ресурсите, бяха въведени промени в няколко регламента, регулиращи определянето на годишния ОДУ и квотите, с цел да се направят тези текстове по-ясни, особено като се противодейства на практиката те да се правят универсални.

Все пак инициативата, която най-много заслужаваше внимание, беше въвеждането на нов работен метод за подготовка на годишните Решения на Съвета относно риболовните възможности чрез разширена консултация със заинтересованите страни и по-добро координиране с научните съветници. Доста преди годишните законодателни предложения, Комисията понастоящем представя съобщение, съдържащо Декларация за политиката относно възможностите за риболов за следващата година[10]. Този метод на работа се е доказал като ефективен за подобряване на резултатите, особено чрез консултацията със заинтересованите страни относно подготвянето на текстове от голямо значение за сектора.

Друга значима инициатива е предложението за регламент на Съвета относно опазването на рибните ресурси посредством технически мерки[11]. Въпросният текст, продукт на широки консултации, е насочен към постигането на няколко цели, свързани с опростяването. Първо, той ще замени съществуващото законодателство, което вече е трудно за четене, тъй като бе изменяно многократно; второ, той ще въведе по-прости и хармонизирани мерки, приведени в съответствие с регионалните мащаби; трето, той ще установи ясна граница между ръководните принципи, които ще бъдат от компетенцията на Съвета; четвърто, той ще определи чисто технически правила за всеки от четирите региона, които да бъдат приети от Комисията и, пето, той ще даде на държавите-членки управленски правомощия при точно определени обстоятелства. За жалост до момента приемането на този дългоочакван текст се забавяше от някои резерви.

б) ОПОР следва да се основава на най-добрите научни, технически и икономически анализи. Ето защо събирането на данни за риболовните дейности е от първостепенно значение. Съществуващата рамка на Общността трябваше да бъде преразгледана, особено с оглед на подобряването на качеството и поощряването на сътрудничеството между държавите-членки. Освен това опитът показа, че е от основно значение да се оптимизира събирането на съществени данни и да се избегне дублиране. Системата следва също да бъде състоятелна и рентабилна. Имайки предвид всички тези цели, беше приета нова рамка на Общността[12]. В същия дух, правилата за прилагане бяха създадени по начин, позволяващ намаляване на обема на бюрократичната работа, при насърчаване на разширено използване на електронни средства[13].

в) Наблюдението, контролът и надзорът на риболовните дейности са основен елемент на ОПОР. Те бяха замислени в самото начало на тази политика и оттогава продължават да се развиват. Ето защо не е изненадващо, че това законодателство е много сложно и скъпо. Системата за контрол е сложна тъй като през годините са добавяни нива от разпоредби, в общия случай разпръснати в различни нормативни актове, често идващи от международното право. Понякога правилата се припокриват или дори си противоречат. Съществуващата система е също така скъпа и обременяваща за администрацията и сектора, тъй като поставя много административни изисквания.

Едно щателно преразглеждане на режима на контрол е в центъра на усилията по опростяване във връзка с ОПОР. Точно с тази цел бяха предложени мерки по отношение на:

- преработване на съществуващите разпоредби, свързани с режима на контрол;

- организиране на борбата с незаконния риболов;

- насърчаване на използването на модерни технологии;

- управление на разрешенията за риболов.

Очакваният резултат ще бъде един единствен законодателен акт, съдържащ общи правила, регулиращи всички аспекти на контрола[14], както и обща система, предназначена да ограничи незаконния риболов, независимо от това къде се извършва такава дейност, като при това се ползват предимствата на най-напредналите стандарти и методи[15] за контрол в света. Новото законодателство представлява също така смел ход към безкнижна среда за записване и докладване на данни, свързани с риболовните дейности[16] и към единна, опростена и удобна за потребителя система за получаване на разрешение за риболовни дейности извън водите на Общността[17].

Благодарение на тези инициативи законодателството стана по-ясно и състоятелно и, освен това, неговото прилагане — по-малко скъпо, както е уточнено в глава 4.

Сред инициативите, целящи подобряване и опростяване на правилата за контрол, следва да бъде споменат проектът на Регламент на Комисията за определяне на подробни правила за използване на Хармонизираните общностни коефициенти за преобразуване на теглото на рибата на съдове на Европейския съюз и за изменение на Регламент (ЕИО) № 2807/83 на Комисията.

Коефициентите се използват за управление на квотите чрез преобразуване на теглото на рибните продукти в живо тегло за дадения биологичен вид и се използват предимно, за да осигуряват точността на данните, записвани в риболовните дневници. Наличието на различия в коефициентите между държавите-членки създава трудности и определена степен на неравнопоставеност по отношение на контрола и правоприлагането. Следователно съществува необходимост от опростяване и хармонизиране на коефициентите в Европейския съюз. За тази цел настоящият регламент определя общностни коефициенти за преобразуване и кодове на начините за представяне на преработена риба, които да бъдат използвани от националните администрации при изчисляването на използването на квотите, както и от капитаните на риболовните съдове за оценка на живото тегло на улова на борда на риболовните съдове и при разтоварване.

г) При определени условия, фирмите могат да се ползват с публична помощ от националния или общностния бюджет. За да се направи законодателството по-ясно, а именно чрез намаляване на броя на правните актове, новото законодателство относно финансовия инструмент за рибарството е изготвен от единствен регламент[18] и правилата за неговото прилагане[19]. Освен това, за да се направи отпускането на помощ по-малко обременяващо, финансовият принос от държавите-членки за операции, съфинансирани от Европейския фонд за рибарство и предвидени като част от дадена оперативна програма, не трябва да бъдат предмет на контрол по отношение на съответствието с правилата на Общността за държавните помощи. Това освобождаване наскоро бе разширено за помощи, отпускани от държавите-членки в контекста на специфични действия за подпомагане на предприятията, засегнати от икономическата криза, предизвикана от високите нива на цените на петрола през 2008 г[20].

Що се отнася до финансова подкрепа от националния бюджет за фирмите, развиващи дейност в сектор рибарство и аквакултури, тук следва да бъдат споменати две инициативи, водещи до опростяване на процедурите. В съответствие с регулирането на помощите на принципа de minimis , отпускането на сума, възлизаща на максимум 30 000 EUR за една фирма, за период от три години, не следва да бъде съобщавано на Комисията[21]. Освен това, по силата на друг регламент[22], определени видове помощ за фирмите с дейност в производството, преработката и пускането на пазара на риболовни продукти, са освободени, при специални условия, от изискването за предварително уведомяване на Комисията, тъй като те се считат за съвместими с правото на Общността. Този акт засяга малките и средните предприятия и следователно почти всички предприятия в ЕС, като значително намалява административната тежест.

3. УПРАВЛЕНИЕ НА ДАННИТЕ

За да могат да разработят адекватни мерки, целящи устойчива експлоатация на биологичните морски ресурси и да следят за правилното и еднообразното прилагане на споменатите мерки, службите на Комисията следва да съберат и анализират значителен набор от данни, предимно получавани от държавите-членки и подавани през цялата година. Макар и технологичният напредък да подобри значително качеството и своевременното набавяне на данни, обработването на големи количества от набори от данни изисква устойчиво разширяване на възможностите на системите за управление на данни.

Точно по тази причина, от деветдесетте години насам, Комисията бе пионер във въвеждането на модерни технологии в сектор рибарство и насърчаваше тяхното използване, постоянното разпространяване и модернизиране на национално ниво, започвайки със системите за наблюдение на корабите, мощен инструмент, който позволява контрол от разстояние на техните дейности.

Планът за действие за опростяване наблегна специално на разширеното използване на информационни технологии с оглед на поощряване на безкнижна среда, а именно за записването и предаването на данни, свързани с риболовните дейности, както и за управлението на разрешенията за риболов за съдове от ЕС и от държави извън ЕС[23]. Бяха разработени специални и детайлизирани средства за комуникация като Системата за електронно отчитане (ERS) и Разрешителни за риболов (FAP). Тези инструменти на информационните технологии ще допълнят инструментите, разработени за управление на обработката на данни, свързани с флота, дейностите на риболовните съдове и пускането на пазара на рибни продукти. Мрежите могат да бъдат развивани допълнително чрез създаване на връзки с EDMONET ( Европейската мрежа за наблюдение и данни за морската среда, предвидена в Интегрирана морска политика за Европейския съюз [24].

4. НАМАЛЯВАНЕ НА АДМИНИСТРАТИВНАТА ТЕЖЕСТ

Събирането и предаването на данни се основава на разпоредби, формулирани в правото на Общността. Броят на тези задължения за докладване (ЗД[25]) постоянно нарастваше през годините. ЗД са източник на разходи за администрациите и предприятията и когато не са необходими, следва да бъдат премахвани. За целта, след приемането на Плана за действие , службите на Комисията дадоха ход на проверка на ЗД, произтичащи от законодателството за ОПОР, с цел отменяне на ЗД, които са остарели, излишни или с ограничена стойност. Когато проверката завърши, тези ЗД, които са нужни за целите на политиката или контрола, ще бъдат въведени в специална база данни, достъпна за държавите-членки (OBONT: OBligation On the NeT). Този инструмент ще позволи всяка администрация да бъде държана в течение за това кои данни трябва да предаде на Комисията, в какъв формат и на коя дата.

През март 2007 г. Европейският съвет подчерта значението на намаляването на административната тежест като мярка за подсилване на европейската икономика. Той постави като цел произтичащите от законодателството на ЕС административни тежести да бъдат намалени с 25 % до 2012 г[26].

ОПОР следва да допринесе за постигането на целите и е включена в 13 приоритетни области, избрани от Комисията да преминат оценяване на административните разходи. Системата за контрол[27] на рибарството, която логично е далеч най-важният сектор, считано като бройка на ЗД, бе избрана за проследяване и оценяване на разходите, произтичащи от ЗД, при използване на стандартния модел на ЕС за разходите(SCM[28]). Този модел се основава главно на интервала от време и сумата, разходени от дружествата за изпълнение на законовите им задължения по предоставяне на информация на органите на публичната власт или трети страни (докладване, проверки, статистика т.н.).

Въз основа на оценки, дадени от външен консултант, ЗД изисквани от текущата система за контрол на рибарството са довели до разходи за дружествата от около 80 млн. евро, повечето от които са в резултат на попълване и обработване на дневници, декларации за разтоварване на суша и документи за продажба[29].

Новата система за контрол, която ще се основава на разширено използване на информационни и комуникационни технологии и ефективно използване на бази данни, ще доведе до намаляване на административната тежест за риболовния сектор, възлизащо на 30 % от сегашните разходи.

Извън инициативите, изброени в Програмата за действие по намаляване на административните тежести в ЕС [30], намаляването на разходите в риболовния сектор са постигнати посредством други мерки. Пример за подбрана за случая мярка в областта на здравето е освобождаването на съдове под 12 метра, извършващи риболов за периоди по-кратки от 24 часа, от изискването за водене на отчет и съответното задължение за проверка по схемата HACCP (анализ на риска и контрол на критичните точки). Произтичащите от това икономии се оценяват на около 14 млн. евро[31].

В близко бъдеще компютъризираното управление на заявления и издавания на разрешения за риболов за съдове ще доведе до значително намаляване на разходите за дружествата. Освен това, една от целите на предстоящата реформа на ОПОР ще бъде ограничаването на необходимостта от обработване на данни на нивото на Комисията[32].

5. ОЦЕНКА НА ВЪЗДЕЙСТВИЕТО

Оценката на въздействието (ОВ) е процес, който цели структуриране и подпомагане на разработването на политиките. Целите му са да се подобри качеството на предложенията на Комисията и да се опрости регулаторната среда. Той следва да доведе до предложения, които са пропорционални на обхвата. Следователно, те следва да вземат под внимание своите вероятни въздействия в икономическата, екологичната и обществената сфера. ОВ може да доведе до решение за прекратяване на действие.

През оценка на въздействието са преминали 16 инициативи, свързани с рибарството, 13 от които са били представени за преглед на Комитета по оценка на въздействието, консултативен орган, създаден от Комисията през 2006 г., за да гарантира по-последователни и висококачествени оценки на въздействието. Неговите становища за предложенията, свързани с рибарството, се публикуват[33].

Генерална дирекция „Морско дело и Рибарство“ приспособи своята административна структура с цел пълно съответствие с изискванията за ОВ. Длъжностните лица преминаха специално обучение и са в крак с разработките, за да гарантират най-доброто възможно оценяване на всяка важна инициатива.

6. КОНСУЛТАЦИИ СЪС ЗАИНТЕРЕСОВАНИТЕ СТРАНИ

Комисията се е ангажирала да поощрява по-активно участие на заинтересованите страни чрез по-прозрачен процес на консултация, който да повиши отчетността на Комисията. За целта тя редовно се консултира със заинтересованите страни от сектора, главно чрез Консултативния комитет по рибарството и аквакултурите (ACFA)[34] и регионалните консултативни съвети (RAC)[35], които понастоящем са 7 на брой.

Що се отнася до ACFA, Комисията организира 49 срещи на работните групи и 12 пленарни заседания. ACFA издаде 21 препоръки към Комисията и 18 резолюции и документи за изразяване на позиция. През този период ACFA също така даде устни препоръки при 16 консултации, проведени от Комисията. Основните направления на новата реформа на ОПОР ще бъдат обсъждани от специално създадена за случая група.

През същия период Комисията организира около 60 срещи на регионалните консултативни съвети, адресира до тях средно годишно 10 документа за допитване и получи около 250 препоръки.

Освен целевите консултации, Комисията също така направи широки консултации със заинтересованите страни като постави на своята интернет страница въпросници относно проблеми като например морската политика, борбата с недекларирания и нерегулирания риболов, акулите, контрола и изпълнението на правилата на ОПОР и, съвсем наскоро, Зелената книга относно реформата на общата политика в областта на рибарството .

7. ПЛАН ЗА ДЕЙСТВИЕ

Въпреки че ангажиментите, фигуриращи в Плана за действия, бяха изпълнени, усилията за опростяване на регулаторната среда, касаеща рибарството и свързаните с него дейности, ще продължат, тъй като задачите, поставени от програмата за по-добро регулиране, са с постоянен характер.

В програмата, която Комисията представя всяка година, ще бъдат включени конкретни инициативи за опростяване на ОПОР. Така например, в програмата за 2009 г. е споменато преразглеждането на правилата, регулиращи организацията на пазара, по-специално с оглед на повишаване на яснотата и намаляване на административната тежест чрез разширено използване на електронното докладване.

Премахването на ненужни задължения за докладване също ще останат основна цел, както и прегрупирането на правните разпоредби в по-малко актове при повишаване на тяхната яснота и достъпност.

Целите за опростяване ще бъдат взети предвид при разработването на реформираната Обща политика в областта на рибарството, като ще бъде обърнато надлежно внимание и на въздействието на процедурните правила, което ще бъде упражнено от Лисабонския договор върху законодателния процес.

Комисията насърчава държавите-членки да се ангажират с опростена регулаторна среда като отменят ненужните изисквания, установени от националното законодателство и като поощряват прибягването към ИКТ.

ПРИЛОЖЕНИЕ

Списък на актове, свързани с „Плана за действие за опростяване“

Предложения

- Предложение за регламент на Комисията с който се упълномощава Комисията да одобри изменения на протоколите към споразуменията за партньорство в областта на рибарството, сключени между Европейската общност и трети страни (COM(2007)595, 15.10.2007 г.);

- Предложение за регламент на Съвета относно опазването на рибните ресурси посредством технически мерки (COM(2008)324, 4.6.2008 г.);

- Предложение за регламент на Съвета за създаване на система за контрол на Общността за гарантиране на спазването на правилата на общата политика в областта на рибарството (COM(2008) 721, 14.11.2008 г.;)

- Проект за регламент на Комисията, определящ подробни правила за използване на Хармонизираните общностни коефициенти за преобразуване на теглото на рибата на съдове на Европейския съюз и за изменение на Регламент (ЕИО) № 2807/83 на Комисията.

Съобщения

- Съобщение от Комисията за подобряване на консултациите относно управлението на рибарството на Общността (COM(2006)246, 24.5.2006 г.);

- Декларация за политиката от Комисията относно риболовните възможности за 2007 г. (COM(2006)499, 15.9.2006 г.);

- Декларация за политиката от Комисията относно риболовните възможности за 2008 г. (COM(2007)295, 06.06.2007);

- Декларация за политиката от Комисията относно риболовните възможности за 2009 г. (COM(2008)331, 30.5.2008 г.);

- Съобщение от Комисията относно подобряване на показателите за риболовния капацитет и риболовното усилие съгласно общата политика за рибарството (COM(2007)39), 5.2.2007 г.);

- Съобщение на Комисията за установяване на официално признаване, че определени актове от законодателството на Общността в сферата на общата политика в областта на рибарството вече не са актуални (OJ C 43, 21.2.2009 г., стр. 2).

Актове на Съвета

- Решение 200 9/xx/EО на Съвета за отмяна на Директива 83/515/ЕИО и 11 неактуални решения в сферата на общата политика в областта на рибарството ….. ;

- Решение 2007/409/ЕО на Съвета за изменение на Решение 2004/585/EО относно създаване на регионални консултативни съвети в рамките на Общата политика в областта на рибарството (ОВ L 155, 15.6.2007 г., стр. 68);

- Регламент (ЕО) № 1198/2006 на Съвета за Европейския фонд за рибарство (ОВ L 223, 15.8.2006 г., стр. 1;

- Регламент (ЕО) № 1941/2006 на Съвета от 11 декември 2006 г. относно определяне на риболовните възможности и съответните условия по отношение на някои рибни запаси и групи рибни запаси в Балтийско море за 2007 г. ( ОВ L 367, 22.12.2006, стр. 1);

- Регламент (ЕО) № 1966/2006 на Съвета относно електронното записване и отчитане на риболовни дейности и относно средствата за дистанционно наблюдение (ОВ L 409, 30.12.2006 г., стр.1);

- Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение на корабите на Общността във води, за които се изискват ограничения върху улова (ОВ L 15, 20.1.2007 г., стр. 1);

- Регламент (ЕО) № 1098/2007 на Съвета от 18 септември 2007 г. за създаване на многогодишен план за запасите от треска в Балтийско море и за риболовните предприятия, които експлоатират тези запаси, за изменение на Регламент (ЕИО) № 2847/93 и за отмяна на Регламент (ЕО) № 779/97 (ОВ L 248, 22.9.2007 г., стр. 1);

- Регламент (ЕО) № 199/2008 на Съвета година за установяване на общностна рамка за събиране, управление и използване на данни в сектор „Рибарство“ и за подкрепа на научните консултации във връзка с Общата политика в областта на рибарството (ОВ L 60, 5.3.2008 г., стр. 1);

- Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр.1);

- Регламент (ЕО) № 1006/2008 на Съвета относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността, изменящ регламенти (ЕИО) № 2847/93 и (ЕО) № 1627/94 и отменящ Регламент (ЕО) № 3317/94 (ОВ L 286, 29.10.2008 г., стр. 33);

- Предложение за Регламент № xx/2009 на Съвета за отмяна на 14 неактуални регламента в сферата на общата политика в областта на рибарството…

Актове на Комисията

- Решение 2009/309/ЕО на Комисията за отмяна на 13 остарели решения по отношение на общата политика в областта на рибарството (ОВ L 90, 2.4.2009 г., стр. 24);

- Регламент (ЕО) № 498/2007 на Комисията за определяне на подробни правила за прилагането на Регламент (ЕО) № 1198/2006 на Съвета относно Европейския фонд за рибарство (ОВ L 120, 10.5.2007 г., стр. 1);

- Регламент (ЕО) № 875/2007 на Комисията за прилагане на членове 87 и 88 от Договора за ЕО спрямо помощта de minimis в сектора на рибарството и за изменение на Регламент (ЕО) № 1860/2004 (ОВ L 193, 25.7.2007 г., стр. 6);

- Регламент (ЕО) № 696/2008 на Комисията относно установяването на подробни правила за прилагането на Регламент (ЕО) № 104/2000 на Съвета във връзка с разширяването прилагането на правила, приети от организациите на производителите за нечленуващи производители (ОВ L 195, 24.7.2008 г., стр. 6);

- Регламент (ЕО) № 736/2008 на Комисията относно прилагането на членове 87 и 88 от Договора по отношение на държавната помощ за малки и средни предприятия, които произвеждат, преработват и търгуват с рибни продукти (ОВ L 201, от 30.7.2008 г., стр. 16);

- Регламент (ЕО) № 665/2008 на Комисията от 14 юли 2008 година за определяне на подробни правила за прилагане на Регламент (ЕО) № 199/2008 на Съвета за установяване на общностна рамка за събиране, управление и използване на данни в сектор „Рибарство“ и за подкрепа на научните консултации във връзка с Общата политика в областта на рибарството (ОВ L 186, 15.7.2008 г., стр. 3);

- Регламент (ЕО) № 1077/2008 на Комисията от 3 ноември 2008 година за определяне на подробни правила за прилагане на Регламент (ЕО) № 1966/2006 на Съвета относно електронното записване и отчитане на риболовни дейности и относно средствата за дистанционно наблюдение и за отмяна на Регламент (ЕО) № 1566/2007 (ОВ L 295, 4.11.2008 г., стр. 3);

- Регламент (ЕО) № 148/2009 на Комисията за отмяна на 11 остарели регламента в общата политика в областта на рибарството (ОВ L 50, 21.2.2009 г., стр. 10);

- Регламент (ЕО) № 248/2009 на Комисията от 16 януари 2001 година за установяването на подробни правила за прилагането на Регламент (ЕО) № 104/2000 на Съвета по отношение на уведомяването относно официалното признаване на организации на производители, както и определянето на цени и на интервенция в рамките на общата организация на пазарите на рибни продукти и продукти от аквакултури (преработен) (ОВ L 79, 25.3.2009 г., стр. 7).

[1] Вижте също Съобщението на Комисията относно „Перспективи за опростяване и подобряване на нормативната среда на Общата политика в областта на рибарството (COM(2004)820) и Работен документ на службите на Комисията относно „Анализ на възможностите за опростяване и подобряване на нормативната среда на ОПОР и нейното изпълнение“ (SEC(2004)1596).

[2] http://ec.europa.eu/fisheries/cfp/simplification/action_plan_en.htm.

[3] ЕО, По-доброто регулиране – обяснено просто , 2006 г.

[4] Бяха представени бележки от Чешката и Словашката републики.

[5] COM(2003)71 и COM(2006)689.

[6] Регламент № 148/2009/ЕО на Комисията за отмяна на 11 остарели регламента в сферата на общата политика в областта на рибарството, Решение 2009/309/ЕО на Комисията за отмяна на 13 неактуални решения в сферата на общата политика в областта на рибарството, COM(2009) 88 и 89. Когато вече не съществува правно основание, актовете са премахвани чрез декларация за официално признаване на неактуалност (2009/С 43/02).

[7] Регламент (ЕО) № 696/2008 на Комисията за установяване на подробни правила за прилагането на Регламент (ЕО) № 104/2000 на Съвета по отношение на разширяването на прилагането на определени правила, приети от организациите на производителите в сектора на рибарството, за нечленуващи производители; Регламент (ЕО) № 248/2009 на Комисията за установяването на подробни правила за прилагането на Регламент (ЕО) № 104/2000 на Съвета по отношение на уведомяването относно официалното признаване на организации на производители, определянето на цени и намесите в рамките на общата организация на пазарите на рибни продукти и продукти от аквакултури.

[8] В програмата за кодифициране за 2009 г.е включен Регламент (EО) № 1438/2003 на Комисията за установяване на подробни правила за прилагане на общностната политика по отношение на флота, определена в глава III на Регламент (EО) № 2371/2002 на Съвета

[9] SEC(2007)1278, стр.8.2.

[10] (COM(2006)499), COM(2007)295 и COM(2008 )331.

[11] COM(2008) 324.

[12] Регламент (ЕО) № 199/2008 на Съвета за установяване на общностна рамка за събиране, управление и използване на данни в сектор Рибарство и за подкрепа на научните консултации във връзка с Общата политика в областта на рибарството

[13] Регламент (ЕО) № 665/2008 на Комисията за определяне на подробни правила за прилагане на Регламент (ЕИО) № 199/2008 на Съвета

[14] COM(2008) 721. Тази инициатива е цитирана в Третия доклад за напредъка на стратегията за опростяване на регулаторната среда (COM (2009)17, стр.8).

[15] Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999.

[16] Регламент (ЕО) № 1966/2006 на Съвета относно електронното записване и отчитане на риболовни дейности и относно средствата за дистанционно наблюдение.

[17] Регламент (ЕО) № 1006/2008 на Съвета относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността, изменящ регламенти (ЕИО) № 2847/93 и (ЕО) № 1627/94 и отменящ Регламент (ЕО) № 3317/94.

[18] Регламент (ЕО) № 1198/2006 на Съвета относно Европейския фонд за рибарство.

[19] Регламент (ЕО) № 498/2007 на Комисията за определяне на подробни правила за прилагането на Регламент (ЕО) № 1198/2006 на Съвета относно Европейския фонд за рибарство С цел подпомагане на държавите-членки в разработването на програми и методики за оценка, Комисията е приела справочник (Vade mecum) (C(2007) 3812) и две забележки (C(2007)2575 и 2578).

[20] Чл. 4 Регламент (ЕО) № 744/2008 на Съвета за въвеждане на временно конкретно действие с цел поощряване на преструктурирането на европейските риболовни флоти, засегнати от икономическата криза.

[21] Регламент (ЕО) № 875/2007 на Комисията за прилагане на членове 87 и 88 от Договора за ЕО спрямо помощта de minimis в сектора на рибарството и за изменение на Регламент (ЕО) № 1860/2004.

[22] Регламент (ЕО) № 736/2008 на Комисията относно прилагането на членове 87 и 88 от Договора по отношение на държавната помощ за малки и средни предприятия, които произвеждат, преработват и търгуват с рибни продукти.

[23] Значителен финансов принос от Общността помогна на държавите-членки да инсталират устройства, да развият и модернизират техните технически структури (текущата рамка е определена в Регламент № 861/2006 на Съвета за установяване на финансови мерки на Общността за прилагането на Общата политика по рибарство и в областта на морското право).

[24] COM(2007)575, стр .3.2.3.

[25] Те са известни и като Задължения за информиране (ЗИ).

[26] Държавите-членки също така определиха техни собствени цели за намаляване на административните тежести (COM(2009)17, приложение 10).

[27] Регламент (ЕИО) № 2847/1993 на Съвета относно установяването на система за контрол, приложима към общата политика в областта на рибарството.

[28] SEC(2005) 791, актуализиран през 2006 г.

[29] това оценяване касае 22 държави-членки.

[30] COM(2007) 23.

[31] Регламент (EО) № 1243/2007 на Комисията, Регламент (EО) № 1243/2007 на Комисията от 24 октомври 2007 година за изменение на приложение III към Регламент (EО) № 853/2004 на Европейския парламент и на Съвета относно определяне на специфични хигиенни правила за храните от животински произход.

[32] Зелена книга - Реформа на общата политика в областта на рибарството (COM(2009)163)

[33] http://ec.europa.eu/governance/impact/practice_en.htm.

[34] Решение 1999/478/ЕО на Комисията относно подновяване на Консултативния комитет по рибарството и аквакултурите

[35] Решение 2004/585/ЕО на Съвета относно създаване на регионални консултативни съвети в рамките на общата политика в областта на рибарството